Magda on 62 aastat vana ning on kõrvetiste all kannatanud sellest ajast saadik, kui ta üle 30 aasta tagasi oma esimest last ootas. Algul arvas ta, et kurku tõusev kõrvetav tunne on rasedusega seotud vaevus (nagu hommikune iiveldus) ning et see läheb pärast lapse sündi üle.
Kõrvetised pärast rasedust
Paraku ei kadunud kõrvetised ka pärast sünnitust kuhugi ning Magda avastas, et käsimüügis olevate antatsiidide kasutamine aitab vaevusi leevendada. Kaks aastat hiljem oma teist last oodates oli aga olukord veel hullem ning varem üsna hästi aidanud antatsiidid ei tahtnud enam mõjuda.
“Esialgu ei lasknud ma kõrvetistel end häirida. Aga kui valu aastatega järjest hullemaks muutus, hakkas asi mulle muret tegema. Ma läksin arsti juurde, kes soovitas mulle teist sorti antatsiide ja andis mulle pika nimekirja toitudest, mida ma ei tohtinud süüa. Esialgu oli neist nõuannetest abi, aga vaevused ei kadunud siiski täielikult ära.”
Elu rangete reeglite järgi
Kuna Magda uskus, et muud valikut pole, otsustas ta, et peab õppima koos oma kõrvetistega elama. Ta pidas hoolikalt dieeti, vältis sibulaid, piimatooteid ja vürtse ning ei söönud õhtuti pärast kella kuut. Ta tõstis oma peapoolse voodiotsa telliskivide abil kõrgemale, et maohape ei saaks maost söögitorru tõusta. Ta vältis õhtuseid pidusid ja ei tarbinud kunagi alkoholi. “Kõrvetiste kartuses muutusin ma täielikuks muretsejaks. Ma ei suutnud kunagi lõõgastuda ja peolkäimist nautida, kuna kartsin kõike. Mõnikord tekkisid vaevused vaatamata minu ettevaatlikkusele ikkagi. Ma ei olnud oma kõrvetiste peremees vaid kõrvetised peremehetsesid minu üle.”
Barretti sündroom peale aastatepikkust ootamist
Kui Magda oli kolmkümmend aastat oma kõrvetisi talunud, suutis tütar veenda teda uuesti arsti juurde minema ning endoskoopia saatekirja paluma. Endoskoopial selgus, et söögitorus oli pikaajalise ja raskekujulise happerefluksi tagajärjel tekkinud seisund, mida nimetatakse Barretti söögitoruks. Kuna organism püüdis söögitoru limaskesta happe eest kaitsta, tekkis söögitoru limaskesta asemele soolelimaskesta sarnane kude. On leitud, et Barretti söögitoruga inimestel on suurenenud risk haigestuda söögitoruvähki. Magdale määrati ravim, mis mõjutab maohappe produktsiooni ja väldib selle abil happerefluksist põhjustatud kahjustusi ja vaevusi.
“Ravim hakkas praktiliselt kohe mõjuma, seitsme päevaga olid mu kõrvetised kadunud ja see oli tohutu kergendus. Kuna mu söögitoru on juba kahjustunud, pean ma edaspidi iga päev rohtu võtma. Aga rohust saadav kasu kaalub kõik üles. Peaasi, et ma ei pea enam pidevalt oma tervise pärast muretsema.”